顧家溪村

顧家溪（Ku Ko Chi），是吳越浙江省杭州市蕭山區戴村鎮个一隻行政村，來夯戴村鎮个西南面。

 歷史 
傳說南宋手裏，龍圖閣學士顧臨拉小兒子顧延美蹲勒常熟，顧延美拉玄孙（孫子个兒子）顧炳、顧煜、顧煥則姪玄孫顧杉過錢塘江各自尋地方安家，顧炳搬到蕭山許賢鄉个洪村（箇卯个佛山村），墾荒種田養子孫。後歇來顧炳拉孫子節幹貤從洪村搬到長潭里，發族之後以顧家溪爲村名，節幹拉兒子又搬到橋西，擴大之後分成上顧、中顧則下顧。

元朝至元十六年（1279年），顧家溪歸七都五圖。清朝宣統元年歸沈村鄉。民國廿年（1931年）歸二都廿八圖。民國三十六年（1947年）歸長潭鄉第五保。

2005年5月份，平山村則勤工村合併成顧家溪村。

 基本情況 
顧家溪村來夯戴村西南面，到蕭山主城區31公里，到戴村鎮丄7.5公里。村总面积2. 85平方公里，2022年左右有1285個人。

 自然村 

 平山村：來夯村南面，來夯大平山腳咾，呌箇隻名字。唐朝、宋朝手裏歸許賢鄉馬閣里，元朝、明朝、清朝手裏是七都五圖，清朝宣統兩年，歸沈村鄉。民國手裏歸河上區長潭鄉。1950年歸戴村區長潭鄉，呌平山（有上顧家溪、方家塘則下門橋三隻自然村）。2005年5月則勤工村合併。2007年註銷原來个上顧家溪自然村，取名平山自然村。2014年左右有499個人。
 勤工村：來夯村北面，1956年取名勤工。2005年則平山村合併。2007年註銷原來个顧家溪自然村，取名勤工自然村。2014年左右有560個人。

 經濟 
村裏向田少山林多，耕地面積175畝，水面70畝，山林面積3205畝。老底子村民用毛竹做成竹製品，則竹箬加工成箬絲，用青竹做土紙，是介節村民收入个主要來源。後歇來因爲機械造紙業个興起，貤加起各種產品弗停个更新，手工造紙則手工竹製品加工慢慢淘汰壞哋。

20世紀60年代末、70年代初，顧家溪大隊開始辦大隊集體企業，辦過金星尼龍襪廠、平山臘線廠、杭州蕭山定時器廠三爿企業；勤工大隊辦過勤工箬絲廠、勤工地毯廠、勤工造紙廠、勤工養魚場咾介个十爿企業，後歇來都停壞或者轉制壞哋。後歇來個私企業興起，有杭州家韻紡織有限公司、億達五金廠、杭州天金傘廠、杭州偉珂服裝廠咾介。到2008年年底，村裏向有個私企業11爿，從業人員598個人。

箇卯村裏向特產主要有毛竹則茶葉，工業製品主要有小五金加工、雨傘骨架咾介。2021年村集體經濟總收入128萬塊洋錢，經營性收入55萬塊洋錢，村民年平均收入35088塊洋錢。

 文物 
村裏向有顧氏家廟，也叫“承厚堂”，是清朝康熙四十年（1701年）造个。

 參考資料 

Category:戴村镇
Category:萧山区村级行政区划